Carmen McRae

**Carmen Mercedes McRae** (* 8. April 1920 in Harlem, NYC; † 10. November 1994 in Beverly Hills, Kalifornien) weer en US-amerikaansch Jazz-Singerin.

## Leven
Carmen McRae nehm privat Klaveerünnerricht un fung all fröh an, eegen Songs to schrieven. In dat New Yorker Apollo Theater hett se en Amateurwettbewarf wunnen. En vun hör Songs, „Dream of Life“, keem över Teddy Wilson in de Hann’n vun Billie Holiday, de hüm Anfang vun de 1940er Johren upnommen hett. Bi Wilson sien fröhere Ehefru Irene Kitchings hett McRae as Demo-Singerin arbeit, de up disse Wies hör Songs an Agenturen verkoopen dee, as den lateren Jazzstandard „Some Other Spring“. To hör Idol hett se later seggt: „Hätte Billie Holiday nicht existiert, hätte es mich wahrscheinlich auch nicht gegeben“.

1946 hett McRae den Slagtüüchspeler Kenny Clarke heiraadt (de Ehe wurr 1949 schett). Ebenfalls 1946 harr se hör eersten Gesangsupträen mit Benny Carter un Count Basie, dornah in de körtlevend Band vun Mercer Ellington. Se hett as Pausen-Singerin un Pianistin in verscheeden Chicagoer un denn in New Yorker Jazz Clubs arbeit, ünner annern in dat Minton’s Playhouse in Harlem, un nebenbi as Stenotypistin, bevör se 1953 vun Milt Gabler för Decca Records opdeckt wurr, wo se 1954 hör eerst eegen Schallplatten as Singerin upnehmen dee. 1956 hett se den Bassisten Ike Isaacs heiraadt, de hör ünner anner ok up hör Newport-Upträe 1957 begleiten dee. Midden vun de 1950er Johre entstunnen eenige Alben för dat lütt Label Bethlehem, an de ünner annern Tony Scott, Herbie Mann un de Akkordeonist Mat Mathews mitwarkt hemm (*By Request*). Dornah folgten hör Produktschonen för Decca; in dat Album *Boys Meets Girl* (1957) hett se Duette mit Sammy Davis, Jr. sungen; in *Mad About the Man* (1957) hett se Songs vun Noël Coward nee sungen un up dat vun Ralph Burns arrangeert Album *Birds of a Feather* wurr se vun Ben Webster un Mundell Lowe begleit.

In‘n Sömmer 1961 entstunn hör woll best Album, hör Tribut an hör Idol *Lady Day*, Carmen McRae Sings Lover Man and Other Billie Holiday Classics up Columbia Records, up dat se ünner annern vun Nat Adderley, Eddie Lockjaw Davis un Mundell Lowe begleit wurr. In den 1960er Johren bleev se  – as en vun de wenigen jazzorienteerten Singerinnen – hör Stil trüe, ok wenn se dorbi nee Songmaterial vun Billy Joel, Lennon/McCartney, Stevie Wonder oder Michel Legrand mit inbauen dee. McRae is sowohl as Nachtclubsingerin as ok up Konzerten un Festivals uptreeden, ünner annern up dat Monterey Jazz Festival, dat World Jazz Festival in Japan (1964) un 1968 up dat Berkeley Jazz Festival. 1987 is se gemeensam mit Betty Carter uptreeden (*The Carmen McRae–Betty Carter Duets*).

Wegen en Lungenemphysem truck sück de starker Rookerin McRae 1991 ut dat Showgeschäft torüch.

## Musikalisch Bedüüden
De bi hör Kolleginnen hooch ansehn Singerin stunn immer in’n Schadden vun de dree Grötten Sarah Vaughan, Billie Holiday un Ella Fitzgerald. Fitzgerald hett över den Rang vun Carmen McRae seggt: „Was für ein Tollhaus ist doch zuweilen das Jazz- und Showgeschäft! Ginge es nur nach Talent, so müssten ihr tausend wunderschöne Dinge widerfahren sein“. „Sie kann alles singen, einfach alles,“ hett Anita O’Day hör loovt; för Dionne Warwick weer se „eine Institution, eine wunderbare Sängerin und Interpretin“.

De Schriever Will Friedwald hett de Singerin in sien Book *Swinging Voices of America* as folgt loovt: „Ihr scharfer, unter Umständen beißender Ton nähert sich dem von Billie Holiday; ihre Art, Melodielinien zu verändern, steht in starker Beziehung zur Vaughan/Eckstine-Schule und die Kenntnis harmonischer Praxis im Gegensatz zur Theorie, die nötig ist, um Linien so sicher zu paraphrasieren, wie McRae es tut, geht weit über das Maß durchschnittlicher Scat-Sängerinnen hinaus.“

## Ehrungen
* 1984: Big Band and Jazz Hall of Fame
* 1994: NEA Jazz Masters Fellowship
un ok in de American Jazz Hall of Fame is se upnommen wurrn.

## Diskographie (Utwahl)
**Solo-Alben**
* 1954: *Carmen McRae* mit Herbie Mann, Mat Mathews acc, Mundell Lowe, Wendell Marshall, Kenny Clarke
* 1955: *By Special Request* (Decca DL-8173)
* 1956: *Torchy!* (Decca DL-8267) mit Jack Pleis and his Orchestra feat. Joe Wilder und Ralph Burns Orchestra
* 1957: *Blue Moon* (Decca DL-8347) mit Tadd Dameron Orchestra un Jimmy Mundy Orchestra
* 1957: *After Glow* (Decca DL-8583) mit Ronnell Bright or Ray Bryant p, Ike Isaacs b, Specs Wright dm
* 1957: *Mad About The Man* (Decca DL-8662) mit Charlie Shavers, Ray Bryant, Ike Isaacs, Specs Wright, Jack Pleis arr
* 1957: *Carmen For Cool Ones* (Decca DL-8738)
* 1958: *Birds of A Feather* (Decca DL-8815)

* 1961: *Carmen McRae Sings Lover Man and Other Billie Holiday Classics* (Columbia CS-8530) u. a. mit Nat Adderley, Eddie Lockjaw Davis
* 1963: *Something Wonderful* (Columbia CS-8743) mit Buddy Bregman
* 1967: *For Once In My Life* (Atlantic SD-8143)
* 1968: *Portrait of Carmen* (Atlantic SD-8165)
* 1971: *The [[Great American Songbook]]: Live At Donte's* (Atlantic SD2-904) u. a. mit Joe Pass
* 1982: *Heat Wave* (Concord Jazz CJ-189) u. a. mit Cal Tjader
* 1983: *You’re Lookin’ At Me* (Concord Jazz CJ-235)
* 1988: *Fine & Mellow – Live at Birdland West* (Concord Jazz CJ-342)
* 1988: *Carmen Sings Monk* (Novus PL-83086)

**Upnahmen mit anner Künstlern**
* 1961: *Take Five at Basin Street East* (Columbia CS-9116) mit Dave Brubeck Band
* 1980: *Two For The Road* (Concord VICJ-23825) mit George Shearing
* 1988: *The Carmen McRae—Betty Carter Duets* (Great American Music Hall GAMH-2706) mit Betty Carter

**Mitwirkung an Upnahmen vun anner Künstler**
* 1957: Sammy Davis, Jr.: *Boy Meets Girl* (Decca DL-8490)
* 1959: Sammy Davis, Jr.: *Porgy And Bess* (Decca DL-8854)
* 1960: Dave Brubeck: *Tonight Only* (Columbia CS-8409)
* 1962: Louis Armstrong: *The Real Ambassadors* (Columbia COS-2250) mit Dave Brubeck Band

## Literatur
* Leonard Feather, Ira Gitler: *The Biographical Encyclopedia of Jazz.* Oxford University Press, Oxford u. a. 1999, ISBN 0-19-532000-X.
* Will Friedwald: *Swinging Voices of America – Ein Kompendium großer Stimmen*. Hannibal, St. Andrä-Wördern, 1992. ISBN 3-85445-075-3
* Will Friedwald: *liner notes* zu *Carmen McRae Songs Lover Man* (Columbia)
* Martin Kunzler: *Jazz-Lexikon*. Reinbek, Rowohlt, 1993

## Weblinks

* bi discogs
* The Complete Carmen McRae Discography
* Website to Carmen McRae

## Enkeld Nahwiesen